ሙሐመድ ቡሃሪ አዲሱ የናይጄሪያ ፕሬዚዳንት ሆኑ
በናይጄሪያ ፕሬዚዳንታዊ ምርጫ ሙሐመድ ቡሃሪ ጉድላክ ጆናታንን በማሸነፍ አዲስ ፕሬዚዳንት ሆኑ፡፡ በናይጄሪያ ታሪክ ተቃዋሚ ፓርቲ ገዥ ፓርቲን ሲያሸንፍ ለመጀመሪያ ጊዜ ነው፡፡ ጆናታን ለአዲሱ ፕሬዚዳንት ደውለው እንኳን ደስ ያለህ ማለታቸውም የዓለምን ትኩረት ስቧል፡፡የድኅረ ምርጫ ግርግር አጥታ ለማታውቀው ናይጄሪያ ውጤቱ እፎይታ ነው ተብሏል፡፡ በተለይ የምርጫ ውጤት እየተቃረበ ሲመጣ የምርጫ ማጭበርበር ድርጊቶች መዘገብ መጀመራቸው፣ ጆናታን በሥልጣን ላይ ለመቆየት ያልተገባ አካሄድ ሊከተሉ እንደሚችሉና ይህም ሌላ ዙር ብጥብጥና ደም ማፋሰስ እንዳይጋብዝ ተሰግቶ ነበር፡፡በርካታ የምርጫ ዘጋቢዎች ከናይጄሪያ አቡጃ እንደዘገቡት፣ ናይጄሪያውያን የሕዝብ ጥቅምን የማያከብርና በጥሩ ሁኔታ የማይመራን መንግሥት በካርዳቸው ለማስወገድ በመቻላቸው ደስታቸው እጥፍ ድርብ ሆኗል፡፡የ72 ዓመቱ ሙሐመድ ቡሃሪ ወታደራዊ ገዥ የነበሩ ሲሆን፣ ባለፉት ሦስት ተከታታይ ፕሬዚዳንታዊ ምርጫ ከተሸነፉ በኋላ በአራተኛው ነው ያሸነፉት፡፡ ፓርቲያቸው ኦል ፕሮግሬሲቭስ ኮንግረስ (ኦፒሲ) ከገዥው ፓርቲ ፒዲፒ ያፈነገጡ ባለሥልጣናትን አቅፏል፡፡ ፒዲፒ እ.ኤ.አ. ከ1999 በኋላ ናይጄሪያን የተቆጣጠረ ፓርቲ ነበር፡፡የቡሃሪ ወታደራዊ የኋላ ታሪክ በሽብርተኛ ቡድኖችና በአማጽያን ለምትናጠው ናይጄሪያ መፍትሔ መሆኑ፣ በናይጄሪያውያንና በውጭ ኃይሎች ድጋፍ እንዲያገኙ እንደሚረዳቸውም ተገልጿል፡፡